Ugeavisen.dk - Forside - Lokal - Billund Ugeavis - Lufthavnen bliver ved med at sætte nye rekorder
Du er her: Forside - Billund Ugeavis - Lufthavnen bliver ved med at sætte nye rekorder
Lufthavnene bliver bare ved og ved med at sætte rekorder. I første halvår 2017 rejste flere end halvanden millioner passagerer fra og til Billund.
Af Bjarne Sig Jensen
Lufthavnen bliver ved med at sætte nye rekorder
01. juli 2017 kl. 14:24
Flere end halvanden million passagerer benyttede Billund Lufthavn i første halvår. Dermed blev der sat endnu en rekord.
Billund: 1.513.773 rejsende har benyttet Billund Lufthavn i første halvår 2017. Det er en ny rekord og en stigning for halvåret på 126.609 passagerer i forhold til samme periode i 2016.
- Tallene viser, at der er kommet flere rejsende gennem alle måneder, hvilket er med til at gøre lufthavnen endnu mere robust, siger administrerende direktør Kjeld Zacho Jørgensen.
- Tidligere har det især været sommermånederne, der har genereret trafik i Billund, men det har ændret sig over de seneste år, så der nu er flere måneder med et stort antal rejsende. Målet er naturligvis at sikre, at det er tilfældet gennem hele året for et sikre et godt fundament for lufthavnens fortsatte udvikling, fortsætter han.
Lavprisselskaberne er godt med
I juni benyttede 343.519 lufthavnen, hvilket er en stigning på 9,7 procent svarende til 30.237 flere rejsende.
- Netværksselskaberne trækker fortsat en stor del af væksten, men i denne måned er det også lavprisselskaberne med især Wizzair og Ryanair, der bidrager til væksten. De direkte ruter mod sol, strand og varme trækker i den danske sommer, fortæller Kjeld Zacho Jørgensen. Indenrigsruterne havde 11.277 rejsende, hvilket er et fald på 2.804 passagerer. Faldet kan tilskrives beskæringer i ruten til København, der i sommerperioden er noget reduceret. Chartertrafikken havde 103.087 rejsende, hvilket er en stigning på 3.470 passagerer, svarende til 3,5 procent.
- Vi kan se, at charterflyene er godt fyldt op, og mon ikke det primært skyldes manglen på godt dansk sommervejr. Sol er jo ikke det, vi ser mest af i denne tid, og hvis man spørger bureauerne, er jeg sikker på, at de vil bekræfte, at der er ekstra travlt i denne tid, siger Kjeld Zacho Jørgensen. Cargo Center Billund ekspederede 6.065 tons gods, hvilket er en stigning på 838 tons, eller 16,0 procent. Også for luftfragten er der tale om en ny rekord for første halvår, idet der samlet set er ekspederet 34.155 tons gods.